ግብረ ኃይሉ በመተከል ዞን ማረሚያ ቤት ባደረገው ጉብኝት ለሁለት ዓመታት ፍርድ ቤት ያልቀረቡ ተጠርጣሪዎችን አገኘ
 መተከል (ኢዜአ)፡- በጠቅላይ ሚኒስትሩ የተቋቋመው የተቀናጀ ግብረ ኃይል በመተከል ዞን ማረሚያ ቤት ባደረገው ጉብኝት ከሁለት ዓመታት በላይ ፍርድ ቤት ያልቀረቡ ተጠርጣሪዎችን አገኘ። ተጠርጣሪዎቹ ጉዳያቸው ታይቶ በሦስት ቀናት ውስጥ እልባት እንዲሰጣቸውም ገብረ ኃይሉ አሳስቧል። ግብረ ኃይሉ በቤኒሻንጉል ጉሙዝ ክልል መተከል ዞን ማረሚያ ቤት ባደረገው ጉብኝት ከ2011 ዓ.ም ጀምሮ በነበረ የፀጥታ ችግር በወንጀል ተጠርጥረው እስከአሁን ፍርድ ቤት ያልቀረቡ ተጠርጣሪዎችን አግኝቷል። ከፀጥታ ችግር ጋር በወንጀል ተጠርጥረው ፍርድ ቤት ሳይቀርቡ ከሁለት ዓመት በላይ በማረሚያ ቤት መቆየታቸውንም አረጋግጧል። በግብረ ኃይሉ የህግ ማስከበርና የፀጥታውን ዘርፍ በበላይነት የሚመሩት ሌተናል ጀነራል አስራት ዴኔሮ፣ ተጠርጣሪዎቹ ፍርድ ቤት ሳይቀርቡ ከሁለት ዓመታት በላይ መታሰራቸው ተገቢ አለመሆኑን ገልጸዋል። በመሆኑም ተጠርጣሪዎቹ ጉዳያቸው ታይቶ በሦስት ቀናት ውስጥ እልባት ሊሰጣቸው ይገባል ብለዋል። በወንጀል የተጠረጠሩ ግለሰቦች ጉዳያቸው ታይቶ ውሳኔ እንዲያገኙና ጉዳያቸው በመረጃ ያለተረጋገጠ ተጠርጣሪዎች ደግሞ የዋስትና መብታቸው ሊከበርላቸው እንደሚገባ አመልክተዋል። በዚህም ከፌዴራል ዐቃቤ ህግ መርማሪ ቡድን ጋር ሥራውን የሚመራ ኮሚቴ ተቋቁሙ በሚቀጥሉት ሦስት ቀናት ውስጥ ለማጠናቀቅ እያጣራ መሆኑን ገልጸዋል። በጠቅላይ ሚኒስትር ዶክተር አብይ አህመድ የተቋቋመው የተቀናጀ ግብረ ኃይል በዞኑ ህግ የማስከበርና በወንጀል የተጠረጠሩ አካላት በህግ ተጠያቂ እንዲሁኑ እንዲሁም የተቸገሩ ወገኖች ሰብዓዊ ዕርዳታ እንዲያገኙ በመሥራት ላይ መሆኑ ይታወቃል።አዲስ ዘመን ታህሳስ 24/2013